A napokon, právny rámec musí byť pružný, ale zároveň dostatočne spoľahlivý na to, aby umožnil účinnú reakciu Únie v prípade podstatných zmien klímy a nových, neznámych objavujúcich sa rizík. Takisto by mal umožniť rýchle prispôsobenie sa vedeckému vývoju a novým medzinárodným normám.

*S ohľadom na vývoj v neformálnych diskusiách medzi Radou a Európskym parlamentom po prvom čítaní v Európskom parlamente Komisia nevypracovala zmenený návrh, ale vyjadrila svoje názory na pozmeňujúce návrhy Parlamentu v oznámení „Communication de la Commission sur les suites données aux avis et résolutions adoptés par le Parlement européen lors des sessions d'avril I et II 2014” (dokument SP(2014) 471) z 9. júla 2014.

3.2Pozmeňujúce návrhy Európskeho parlamentu akceptované Komisiou a zahrnuté úplne, čiastočne alebo v zásade do pozície Rady v prvom čítaní

Názov návrhu: Európsky parlament navrhol nový názov návrhu, ktorý lepšie vystihuje zameranie návrhu na prenosné choroby zvierat. Rada vo svojej pozícii súhlasila a navrhla menšiu úpravu formulácie. Vzhľadom na politický význam nového názvu a skutočnosť, že návrh sa skutočne zameriava na prenosné choroby zvierat, Komisia prijíma túto zmenu.

Kategorizácia chorôb zvierat a objavujúcich sa chorôb: Európsky parlament vo svojich pozmeňujúcich návrhoch č. 83 – 87 navrhol nové znenie, ktorým sa objasňujú skupiny kategórií chorôb zvierat ustanovených v článku 8 návrhu Komisie. Rada tieto pozmeňujúce návrhy zapracovala do svojej pozície, pričom ich mierne preformulovala. Toto objasnenie je pre Komisiu prijateľné.

Pokiaľ ide o objavujúce sa choroby, Európsky parlament vo svojich pozmeňujúcich návrhoch č. 176 a 177 požadoval prijatie rozsiahlejších a jasnejších opatrení. Tieto zmeny však v texte neboli vhodne umiestnené. Rada sa stotožňuje s obavami Európskeho parlamentu, pokiaľ ide o jednoznačnosť opatrení v súvislosti s objavujúcimi sa ochoreniami, a navrhla nový článok. Tento kompromis, ktorý rieši obavy oboch spoluzákonodarcov, je pre Komisiu prijateľný, keďže stanovuje jasnejšie pravidlá na riešenie objavujúcich sa chorôb.

Zrušenie nariadenia (ES) č. 1760/2000 o identifikácii hovädzieho dobytka a označovaní hovädzieho mäsa: Európsky parlament vo svojich pozmeňujúcich návrhoch č. 38, 324 a 328 navrhol zachovanie nariadenia (ES) č. 1760/2000 o identifikácii hovädzieho dobytka a označovaní hovädzieho mäsa, ktoré sa malo návrhom v oblasti zdravia zvierat zrušiť. Komisia vysvetlila, že hoci sa v návrhu uvádzalo, že sa zruší celé nariadenie (ES) č. 1760/2000, zámerom Komisie nebolo, aby sa zrušili časti, ktoré sa týkajú označovania hovädzieho mäsa a výrobkov z hovädzieho mäsa. O tejto otázke sa diskutovalo aj v Rade, ktorá navrhla zohľadniť uvedenú skutočnosť zmenou návrhu. Komisia súhlasí s pozíciou Rady, a preto podporuje zachovanie hlavy II nariadenia (ES) č. 1760/2000, ktorá sa týka označovania hovädzieho mäsa a výrobkov z hovädzieho mäsa a je mimo rozsahu pôsobnosti návrhu v oblasti zdravia zvierat.

Okrem toho Európsky parlament zdôraznil, že v nedávno zmenenom článku 22 nariadenia (ES) č. 1760/2000 sa stanovuje pevné rozmedzie kontrol identifikácie a registrácie hovädzieho dobytka. Komisia sa domnieva, že takéto opisné ustanovenia nie sú potrebné, keďže sú stanovené v návrhu nariadenia Komisie o úradných kontrolách (COM(2013) 265, 2013/0140/COD). Európsky parlament aj napriek tomu požadoval záruky, že sa v budúcnosti zachová rovnaká úroveň kontrol hovädzieho dobytka, čo sa odráža v novom odôvodnení.

Dobré životné podmienky zvierat: Európsky parlament vo svojich pozmeňujúcich návrhoch č. 5, 99 a 202 požadoval, aby sa dobré životné podmienky zvierat zohľadnili pri príprave alebo vykonávaní opatrení v oblasti zdravia zvierat. Komisia vo svojom návrhu takisto vyžadovala, aby sa pri posudzovaní vplyvov chorôb a opatrení na boj proti chorobám systematicky zohľadňovali dobré životné podmienky zvierat. Pozmeňujúce návrhy Európskeho parlamentu, v ktorých sa zdôrazňoval tento zámer, považuje Komisia za prijateľné a podporila ich aj Rada.

3.3Pozmeňujúce návrhy Európskeho parlamentu zamietnuté Komisiou a zahrnuté úplne, čiastočne alebo v zásade do pozície Rady v prvom čítaní

Zapisovanie chorôb zvierat do zoznamu: Európsky parlament vo viacerých pozmeňujúcich návrhoch (konkrétne pozmeňujúce návrhy č. 13, 14, 65 – 67, 70 – 72, 76, 77, 80 – 82, 88 – 90) navrhol zrušiť vykonávacie právomoci Komisie podľa článkov 5, 7 a 8 umožňujúce stanovenie zoznamu chorôb zvierat a druhov, na ktoré sa vzťahujú pravidlá nariadenia, ako aj kategorizáciu chorôb do rôznych skupín podľa toho, aké opatrenia sú v súvislosti s nimi vhodné. Európsky parlament navrhol zapisovať choroby do prílohy k nariadeniu, pričom Komisii by sa udelili delegované právomoci na zmenu alebo doplnenie uvedeného zoznamu (pozmeňujúci návrh č. 331).

Rada navrhla, aby sa užší zoznam piatich významných chorôb zapísal do normatívnej časti nariadenia, pričom zapisovanie ostatných chorôb do zoznamu, ako aj kategorizácia všetkých chorôb zo zoznamu a zapisovanie druhov do zoznamu by sa mali uskutočniť prostredníctvom vykonávacích aktov. Rada doplnila aj ďalšie kritériá zapisovania chorôb zvierat do zoznamu a ich kategorizácie (týkajúce sa článkov 5 a 8), vďaka čomu sa podľa jej názoru do normatívnej časti návrhu Komisie doplnili chýbajúce podstatné prvky.

Parlament uznal význam týchto dodatočných základných prvkov, ktoré poskytujú podrobnejšie kritériá zapisovania chorôb do zoznamu a kategorizácie. Parlament súhlasil aj s navrhovaným zoznamom piatich chorôb v článku 5 a s prípadným zapísaním iných chorôb do prílohy, ktorá by sa mohla zmeniť prostredníctvom delegovaného aktu. Vykonávacie právomoci týkajúce sa kategorizácie chorôb zvierat (podľa článku 8) zostali zachované.

Aj keď Komisia pôvodne zamietla vyššie uvedené pozmeňujúce návrhy Európskeho parlamentu, môže akceptovať konečnú pozíciu Rady a Parlamentu ako kompromis, ktorý zachováva potrebnú efektívnosť, pružnosť a právnu istotu v súvislosti so zapisovaním chorôb do zoznamu, kategorizáciou chorôb a zapisovaním druhov do zoznamu.

Konzultácie so zainteresovanými stranami a vedcami: Európsky parlament vo svojich pozmeňujúcich návrhoch č. 41, 66, 75, 77, 82, 157, 260 a 322 vyžadoval v súvislosti s prípravou delegovaných aktov niekoľko typov osobitných konzultácií. V rozpore s článkom 290 ods. 2 ZFEÚ sa niektorými z týchto pozmeňujúcich návrhov Komisii ukladá právne záväzná povinnosť vykonať takéto konzultácie.

Rada chcela vo svojej pozícii uznať význam konzultácií Komisie s odborníkmi vrátane odborníkov z členských štátov a návrh zodpovedajúcim spôsobom zmenila. Rada podporila Parlament aj v súvislosti so zapojením zainteresovaných strán do konzultácií.

Komisia nemôže akceptovať pozmeňujúce návrhy Európskeho parlamentu, ktoré sú v rozpore s článkom 290 ods. 2 ZFEÚ. Môže však súhlasiť so znením pozície Rady, na základe ktorého sa bude radiť s odborníkmi, zainteresovanými stranami a Európskym úradom pre bezpečnosť potravín a podľa potreby sa bude zapájať do širších verejných konzultácií.

Doložka o preskúmaní (správa Komisie): v pozmeňujúcom návrhu č. 330 Európsky parlament žiadal, aby sa v článku ustanovila povinnosť Komisie predložiť správu o vplyve nariadenia do 31. decembra 2019. Rada takisto požadovala, aby sa v odôvodnení alebo v článku stanovila povinnosť podávať správy, a to takým spôsobom, aby sa predišlo zbytočnému administratívnemu zaťaženiu.

Komisia pôvodne nesúhlasila so zavedením ďalšej povinnosti podávania správ, keďže na posúdenie vplyvu právnych predpisov EÚ existujú aj iné nástroje, ako napríklad kontroly vhodnosti a hodnotenia. Pôvodný časový rámec bol navyše príliš krátky. V rámci celkového kompromisu Komisia môže akceptovať zmenu navrhovanú Európskym parlamentom, avšak pod podmienkou preformulovania tak, ako sa navrhuje v pozícii Rady.

Dobré životné podmienky zvierat: Európsky parlament pôvodne požadoval niekoľko pozmeňujúcich návrhov, ktoré sa týkali dobrých životných podmienok zvierat. Časť návrhov Rada prijala (pozri bod 3.2), zatiaľ čo iné (napríklad pozmeňujúce návrhy č. 173, 180, 194 a 257) zachádzali ďalej a stanovovali pravidlá týkajúce sa dobrých životných podmienok zvierat, čím zasahovali do existujúcich právnych predpisov v oblasti dobrých životných podmienok zvierat a potenciálne narúšali opatrenia na kontrolu chorôb v núdzových situáciách. Rada sa pevne zasadzuje za oddelenie zdravia zvierat od dobrých životných podmienok zvierat a odmieta tieto pozmeňujúce návrhy, pričom vo všeobecnosti súhlasí s názorom Komisie. Do pozície Rady sa nezapracovali ani žiadne pozmeňujúce návrhy, ktoré sa prekrývajú či sú v rozpore s platnými požiadavkami, prípadne ohrozujú zdravie zvierat a verejné zdravie. Komisia túto pozíciu podporuje.

Európsky parlament je pripravený prípadne vypustiť či upraviť niektoré zo svojich pozmeňujúcich návrhov, požiadal však Komisiu, aby v budúcnosti vykonala opatrenia na ochranu zvierat prostredníctvom vyhlásenia o dobrých životných podmienkach zvierat. V rámci celkovej dohody Komisia výnimočne súhlasila s tým, že takéto vyhlásenie pripraví.

Antimikrobiálna rezistencia: Európsky parlament prijal niekoľko pozmeňujúcich návrhov, ktoré sa týkali antimikrobiálnej rezistencie. Antimikrobiálna rezistencia už bola zahrnutá v návrhu Komisie, a to prostredníctvom ustanovení o odolnosti proti liečbe a o profile choroby. Pozmeňujúce návrhy, ktoré aktérom ukladajú povinnosť zvážiť riziká antimikrobiálnej rezistencie či zvyšovať informovanosť o nich, sú prijateľné (pozmeňujúce návrhy č. 73, 101), zatiaľ čo pozmeňujúce návrhy, ktoré zasahujú do právnych predpisov o veterinárnych liekoch, nemožno podporiť, pretože presahujú rozsah pôsobnosti tohto návrhu.